V súlade s článkom 25 uvedeného dohovoru poskytuje Európska komisia v mene Únie finančný príspevok do rozpočtu EŠ. Tento príspevok pokrýva rozdiel medzi celkovým objemom výdavkov EŠ a súčtom ostatných príjmov. Tento najväčší príjem rozpočtu EŠ (okolo 60 % v roku 2017) sa využíva na zabezpečenie miezd lokálne prijatých učiteľov a administratívnych pracovníkov, doplnenie vnútroštátnych platov vyslaných učiteľov a na pokrytie režijných nákladov. Ďalší hlavný zdroj príjmov prichádza z členských štátov (okolo 18 % v roku 2017), a to prostredníctvom vysielania pracovníkov a vyplácania vnútroštátnych odmien učiteľom a iným zamestnancom EŠ. Zvyšok príjmov tvoria príspevky ostatných subjektov a podnikov, ktorých zamestnanci majú deti zapísané v týchto školách (okolo 14 %, tzv. kategória II), ako aj školské poplatky a príspevky hradené rodičmi spadajúcimi do kategórie III (okolo 8 %).

Popri centralizácii hlavných úloh v administratíve EŠ si reštrukturalizácia systému vnútornej kontroly vyžaduje, aby EŠ zamerali väčšiu pozornosť na tieto oblasti:

3.2.1Platobný systém

Ako sa uvádza v bode 2, IAS a Dvor audítorov, potvrdili, že riziko podvodu súvisiace s nedostatkami platobného systému sa dostatočne zmiernilo. Dvor audítorov však v správe za rozpočtový rok 2016 svoje odporúčanie prehodnotil, keďže integrácia účtovného softvéru s elektronickým platobným systémom stále spôsobuje ďalšie nevyriešené nedostatky vnútornej kontroly. Preto napriek dostatočnému zníženiu rizika podvodu treba naďalej vyvíjať úsilie o zmierňovanie iných reziduálnych rizík.

Komisia podporila centralizáciu vykonávania platieb podľa rozhodnutia najvyššej rady zo septembra 2017 v kontexte plánu vykonávania na roky 2017 – 2019 týkajúceho sa nového finančného riadenia.

3.2.2Oddelenie úloh a finančných tokov

Úlohy súvisiace s povoľovaním a účtovníctvom sa musia oddeliť. To sa na jednej strane premietne v úlohe povoľujúceho úradníka vymenovaného delegovaním, ktorú bude plniť riaditeľ školy. Ten dostane svoj mandát priamo od generálneho tajomníka. Na druhej strane bude v každej škole a ústrednej kancelárii účtovný korešpondent, ktorý bude zodpovedný za každodenné riadenie účtov a uplatňovanie pravidiel stanovených centrálnym účtovníkom. Zásada štyroch očí sa navyše bude uplatňovať vo všetkých transakciách.

Nariadenia pre vyslaných zamestnancov boli nedávno revidované, aby lepšie odrážali význam a riziká spojené s úlohou hospodárskych pracovníkov/administrátorov v kontexte súčasného riadenia EŠ. Nové nariadenie, ktoré nadobudlo účinnosť 1. 1. 2018, obsahuje najmä ustanovenia týkajúce sa mobility vyslaných hospodárskych pracovníkov, lepšie vymedzenie úloh a platové tabuľky.

Kancelária generálneho tajomníka európskych škôl by mala nanovo riadne vymedziť presný opis budúcich úloh zverených hospodárskym pracovníkom v záujme zabezpečenia zrozumiteľnosti a súladu.

3.2.3Prostredie vnútornej kontroly

Komisia sa domnieva, že systémy vnútornej kontroly treba ďalej posilniť. Podporuje akčný plán, ktorý na tento účel prijala najvyššia rada v kontexte nového nariadenia o rozpočtových pravidlách, ako aj v rámci zmierňujúcich opatrení zameraných na vykonávanie odporúčaní auditu. Cieľom tohto plánu je okrem iného modernizovať normy vnútornej kontroly, rozvíjať postupy týkajúce sa hodnotenia rizika, ako aj metodiku kontrol ex-post vzťahujúcich sa na všetky typy transakcií.

Takéto opatrenia zlepšia spoľahlivosť informácií poskytovaných školami a jasne upozornia na existujúce alebo možné problémy.

3.3 Prerozdelenie zdrojov na plnenie centralizačného úsilia

V kontexte revízie nariadenia o rozpočtových pravidlách prijatého v septembri 2017 boli v rozpočte na roky 2017 a 2018 vytvorené miesta potrebné na urýchlenie centralizačného procesu.

Komisia žiadala, aby sa v rámci návrhu rozpočtu na rok 2019 uskutočnila nová diskusia v otázke preraďovania zamestnancov. Podľa názoru Komisie by EŠ mali vypracovať viacročné plány v oblasti ľudských zdrojov, ktoré by uľahčili preradenie zamestnancov v súlade s prioritami a potrebami. Vyvážené riešenie by malo na jednej strane brať do úvahy potrebu posilnenia riadneho hospodárenia a systémov vnútornej kontroly v školách a na druhej strane vytvoriť požadované centralizované štruktúry na podporu centrálnych funkcií.

3.4 Spravodlivý a spoľahlivý systém deľby nákladov

Počet vyslaných učiteľov, ktorí sú tradične nosným pilierom EŠ, klesá, čo je spojené so znížením príspevkov členských štátov v rámci vyplácania odmien tejto kategórie zamestnancov. Zároveň počet žiakov rýchlo rastie.

Členské štáty zohrávajú mimoriadne významnú úlohu, pokiaľ ide o vysielanie pedagógov, a to najmä učiteľov vyučujúcich v anglickom, vo francúzskom a v nemeckom jazyku. Pokles počtu vyslaných učiteľov, ktorí vyučujú v týchto jazykoch, má dvojitý vplyv na EŠ. Na jednej strane núti školy lokálne zamestnávať učiteľov so všetkými negatívnymi rozpočtovými dôsledkami na vyrovnávací príspevok EÚ do systému EŠ, keďže platy lokálne prijatých učiteľov sa kryjú z rozpočtu EÚ, zatiaľ čo základom systému EŠ podľa dohovoru je požiadavka, aby členské štáty vysielali svojich učiteľov. Na druhej strane môže klesajúci počet vyslaných učiteľov prispieť k zvýšeniu počtu hodín, ktoré vyučujú učitelia, pre ktorých daný jazyk nie je materským jazykom, ak sa preukáže problematickosť náboru rodených hovoriacich.

Keďže vyrovnaný systém deľby nákladov je kľúčový pre finančnú udržateľnosť systému EŠ, Komisia odporúča začať rokovania o revízii súčasného systému s cieľom vypracovať schodné riešenie počnúc školským rokom 2020/2021. V revidovanom mechanizme deľby nákladov by vysielanie a prideľovanie učiteľov členskými štátmi malo naďalej zostať základným prvkom. Mechanizmus by mal okrem toho riadne zohľadňovať skutočné potreby škôl a možné dôsledky vystúpenia Spojeného kráľovstva z Únie a zároveň zabezpečovať spravodlivú deľbu nákladov členských štátov.

Komisia sa navyše domnieva, že model deľby nákladov by mali riadne implementovať aj ďalšie inštitúcie, agentúry a orgány EÚ, ktoré sú úplne alebo čiastočne financované mimo rozpočtu EÚ a ktorých zamestnanci majú deti zapísané v EŠ. Komisia v tejto súvislosti uzavrela dohody o príspevku so skupinou EIB a EMS, ako aj s EUIPO (predtým OHIM) a ďalšími agentúrami a orgánmi (Jednotná rada pre riešenie krízových situácií a rôzne spoločné podniky) s tým cieľom, aby sa postarali o náklady na vzdelávanie detí svojich zamestnancov. Okrem toho bola na konci roka 2017 na základe článku 28 dohovoru uzavretá dohoda o účasti medzi EŠ a Európskou centrálnou bankou. Prebiehajú rokovania s niektorými ďalšími agentúrami s cieľom zabezpečiť finančný príspevok do rozpočtov EŠ.

4.Záver